Diari Oficial de la Generalitat Valenciana


Sumari del DOGV 3679, del 02-02-2000 (2000/478)

Informació pública de les bases de la convocatòria per a la provisió en propietat de cinc auxiliars administratius, vacants en la plantilla municipal.
------------------------------------------------------------------------------------------------------------------------------------------------------

### Dades del document

Número de DOGV
:   3679

Data del DOGV
:   02-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/478


Data del document
:   29-12-1999

Organisme emissor
:   Ajuntament de Gandia

Tipus de document
:   Convocatòria

Descriptors 

:   * Gandia
    * professió administrativa
    * concurs administratiu
    * administració local

Informació pública de les bases de la convocatòria per a la provisió en propietat de cinc auxiliars administratius, vacants en la plantilla municipal. [2000/M478]
  
De conformitat amb l'acordat per la Comissió de Govern de l'Ajuntament de Gandia, en la sessió celebrada el dia 28 de desembre de 1999, sobre l'aprovació de les bases per a la selecció de cinc auxiliars administratius, vacants en la plantilla municipal i anunciades en l'oferta d'ocupació pública de 1999, per resolució de l'alcaldia presidència de la mateixa data, s'ha resolt el següent:
  
Únic. Convocar proves per a la selecció de cinc auxiliars administratius, de conformitat amb les bases aprovades per la Comissió de Govern, en la sessió del 28 de desembre de 1999 i que diuen literalment el següent:
  
Bases per a la provisió en propietat de cinc places
  
d'auxiliar administratiu, vacants en la plantilla
  
de funcionaris de carrera de l'Ajuntament de Gandia.
  
Primera. Objecte
  
L'objecte d'aquesta convocatòria és la provisió en propietat de cinc places d'auxiliar administratiu vacants en la plantilla de funcionaris de carrera de l'Ajuntament de Gandia (torn lliure). El sistema selectiu serà l'oposició lliure.
  
Aquestes places estan classificades en l'escala d'administració general, subescala auxiliar, grup D, dotades amb el sou corresponent als funcionaris d'aquest grup, pagues extraordinàries, triennis i altres emoluments que corresponguen a la dita subescala, d'acord amb la legislació vigent.
  
L'horari que haurà de realitzar l'aspirant seleccionat serà el legalment establit per a aquest ajuntament i s'ajustarà a les necessitats del servei.
  
Segona. Normativa aplicable
  
El procés selectiu s'ajustarà al que disposen aquestes bases i en allò que aquestes no disposen, per la Llei 30/1984, de 2 d'agost, per la Llei 7/1985, de 2 d'abril, pel Reial Decret Legislatiu 781/1986, de 18 d'abril, pel Decret Legislatiu de 24 d'octubre de 1995 del Consell de la Generalitat Valenciana i la seua modificació aprovada per la Llei 8/1995, de 29 de desembre, de la Generalitat Valenciana, pel Decret 33/1999, de 9 de març, del Consell de la Generalitat Valenciana, pel Reial Decret 896/1991, de 7 de juny, pel Reial Decret 364/1995, de 10 de març, i per la resta de disposicions legals i reglamentàries aplicables.
  
Tercera. Requisits dels aspirants
  
Els qui desitgen prendre part en aquestes proves selectives hauran de complir els següents requisits:
  
- Ser espanyol o nacional de qualsevol estat membre de la Unió Europea.
  
- Tindre complits 18 anys d'edat i no excedir d'aquella edat en què es puga accedir a la jubilació en el règim general de la Seguretat Social.
  
- Estar en possessió del títol de Graduat Escolar. S'acreditarà mitjançant el títol expedit per l'autoritat acadèmica competent, que certificarà, a més sobre les equivalències.
  
- No patir cap malaltia ni estar afectat per cap limitació física o psíquica incompatible amb l'exercici de les funcions o que les impossibilite.
  
- No haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de les funcions públiques.
  
Quarta. Sol·licituds
  
Els qui desitgen participar en les proves selectives hauran de sol·licitar-ho mitjançant una instància dirigida a la presidència de la corporació i que s'haurà de presentar al registre general, en el termini de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.
  
Les instàncies també podran presentar-se igualment en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
L'ajuntament facilitarà gratuïtament el model d'instància per a prendre part en les proves selectives (oficina d'informació). Els aspirants hauran de pagar els drets d'examen, que es fixen en 2.000 pessetes, abans de presentar la instància i adjuntar a la instància el resguard acreditatiu del seu ingrés en el compte 2077/0107/31/4364876577 de Bancaixa, O. P. de Gandia, a nom de l'Ajuntament de Gandia. Si el pagament s'efectua mitjançant gir postal o telegràfic es consignarà en la instància del número de gir.
  
Per a ser admesos i prendre part en les proves selectives, a més de les seues circumstàncies personals, els sol·licitants hauran de manifestar en les instàncies que compleixen tots i cadascun dels requisits exigits, referits sempre a la data d'expiració del termini per a la presentació d'instàncies, i que es comprometen a prestar el jurament o promesa preceptius. Aquestes condicions s'hauran de mantindre durant tot el procés selectiu, en què, en qualsevol moment, els aspirants podran ser requerits per a efectuar les comprovacions oportunes.
  
Cinquena. Admissió d'aspirants
  
Acabat el termini d'admissió d'instàncies, per resolució de l'alcaldia, s'aprovaran les llistes provisionals d'aspirants admesos i exclosos, que es faran públiques en el Butlletí Oficial de la Província de València i al tauler d'edictes de la casa consistorial. Contra aquesta resolució es podrà presentar una reclamació en el termini de 10 dies hàbils. Les reclamacions, si n'hi ha, seran acceptades o rebutjades en la resolució per la qual s'aproven les llistes definitives, que es faran públiques, així mateix, en la forma indicada.
  
En el supòsit que no es presente cap reclamació, les llistes provisionals esdevindran automàticament definitives i açò es farà constar en la resolució de l'alcaldia.
  
Les errades de fet podran esmenar-se en qualsevol moment, d'ofici o a petició de l'interessat.
  
En qualsevol cas, per tal d'evitar errades i, en el supòsit de produir-se'n, possibilitar l'esmena en temps i forma, els aspirants hauran de comprovar, fefaentment, no sols que no figuren en la relació d'exclosos, sinó, a més, que els seus noms consten en la d'admesos.
  
Si en qualsevol moment del procés selectiu el tribunal coneix que algun dels aspirants no posseeix la totalitat dels requisits exigits en aquestes bases, després de l'audiència de l'interessat, es proposarà l'exclusió d'aquest a l'alcalde president de l'ajuntament, havent d'indicar les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Sisena. Tribunal qualificador
  
El tribunal qualificador que jutjarà el procés selectiu, estarà constituït de la següent forma:
  
President: el de la corporació o membre d'aquesta en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de la Generalitat Valenciana.
  
- Dos tècnics o experts designats pel president de la corporació.
  
- Dos representants del personal funcionari de la corporació proposats per les dues organitzacions sindicals més representatives en l'ajuntament (un per cadascuna de les organitzacions sindicals).
  
Podrà assistir a les sessions del tribunal, encara que sense formar part d'aquest, un membre corporatiu representant de cada grup polític municipal, que actuarà amb veu i sense vot.
  
La designació dels membres del tribunal, titulars i suplents, i es farà pública en el Butlletí Oficial de la Província de València i al tauler d'anuncis de la corporació.
  
La composició del tribunal serà predominantment tècnica i els vocals hauran de posseir una titulació o especialització igual o superior a les exigides per a l'accés a les places convocades.
  
L'ajuntament sol·licitarà dels òrgans corresponents la designació dels respectius representants que haurà d'efectuar-se en el termini dels 20 dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes de les proves, d'assessors que es limitaran a l'exercici de la seua especialitat tècnica, en base a la qual col·laboraran amb el tribunal. Quan concórreguen en els membres del tribunal alguna de les circumstàncies establides en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir-hi i ho notificaran a l'alcaldia presidència; així mateix, els aspirants podran recusar-los en la forma establida en l'article 29 de la llei esmentada.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, està facultat per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes en tot allò que no disposen aquestes bases, i per a l'adequada interpretació d'aquestes.
  
Tots els membres del tribunal tindran veu i vot, inclòs el secretari, que actuarà, també, com a vocal.
  
En cada sessió del tribunal podran participar els membres titulars presents en el moment de la seua constitució i si estan absents, els suplents, sense que puguen substituir-se entre ells en la mateixa sessió.
  
Si constituït el tribunal i iniciada la sessió s'absenta el president, aquest designarà, d'entre els vocals concurrents, el qui el substituirà durant la seua absència.
  
A efectes d'assistència, el tribunal que actue en aquestes proves tindrà la categoria quarta establida en l'article 33.2 del Reial Decret 236/1988, de 4 de març.
  
Setena. Calendari de les proves
  
La data, l'hora i el lloc del començament de les proves selectives s'anunciarà en el Butlletí Oficial de la Província de València.
  
Una vegada començades les proves selectives no serà obligatòria la publicació dels successius anuncis de la resta d'exercicis i incidències en el Butlletí Oficial de la Província de València. El tribunal haurà de fer públics aquests anuncis al local on s'hagen realitzat les anteriors proves i al tauler d'anuncis de l'ajuntament, amb una antelació mínima de 12 hores si es tracta del mateix exercici o de 48 hores si es tracta d'un de nou.
  
L'ordre d'actuació dels aspirants en aquells exercicis que no puguen realitzar-se conjuntament serà el que determine prèviament la Generalitat Valenciana per a la selecció del personal, segons l'últim sorteig realitzat a què es refereix l'article 10.3 del Decret 33/1999, de 9 de març, del Consell de la Generalitat Valenciana.
  
Els aspirants seran convocats en crida única, excepte els casos de força major, degudament justificats i considerats lliurement pel tribunal. La no presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del dret a participar en el mateix exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cadascun dels aspirants acredite la identitat i per a això hauran d'anar proveïts del Document Nacional d'Identitat.
  
Entre l'acabament d'un exercici i el començament del següent haurà de transcórrer un termini mínim de 72 hores i màxim de 45 dies naturals.
  
Vuitena. Desenvolupament de les proves selectives
  
L'oposició constarà de tres exercicis:
  
Primer exercici: obligatori i eliminatori.
  
Consistirà en la realització d'una prova de coneixement referida als continguts del programa temari que figura en l'annex a través d'un qüestionari de 75 preguntes cuadriopcionals amb una sola resposta correcta amb una duració màxima de 75 minuts.
  
Per a continuar amb el segon exercici caldrà obtindre un 5 sobre 10.
  
Segon exercici: obligatori.
  
Consistirà en la traducció del castellà al valencià i a l'inrevés d'uns textos administratius relacionats amb les tasques pròpies del lloc convocat, d'acord amb la normativa sobre l'ús del valencià de la Generalitat Valenciana. La duració d'aquest exercici serà de 30 minuts.
  
Tercer exercici: obligatori i eliminatori.
  
Constarà de dues parts que es realitzaran en una única sessió:
  
Primera part: consistirà a copiar a màquina, durant 10 minuts, un text que es facilitarà als aspirants; s'hi valorarà el nombre de pulsacions netes així com la correcta execució d'aquestes i s'hi requerirà un mínim de 250 pulsacions per minut per a aconseguir la puntuació de 5 en aquesta part.
  
Per a la pràctica d'aquest exercici, els opositors hauran de presentar-se amb màquina d'escriure manual. No s'hi admetrà la utilització de memòria en les màquines que la posseïsquen ni s'hi autoritzaran màquines amb cintes correctores. Seran eliminats els opositors que no complisquen aquestes condicions.
  
Segona part: consistirà a resoldre per escrit un exercici pràctic, dirigit a avaluar la capacitat dels aspirants per a la composició, modificació i correcció de documents escrits. Aquesta prova es basarà en la tècnica de tractament de textos com a eina informàtica que permet el tractament automatitzat de la informació, entorn Windows en programa Word.
  
Els aspirants seran cridats en grups per ordre alfabètic que començarà per la lletra que resulte del sorteig efectuat prèviament pel tribunal.
  
El temps per a la realització d'aquest exercici s'establirà pel tribunal i es donarà a conéixer als aspirants amb una antelació suficient al seu començament.
  
Novena. Qualificació i valoració dels exercicis
  
El primer exercici es qualificarà de 0 a 10 punts i per a superar-lo, serà necessari obtindre un mínim de 5 punts. Les contestacions correctes es valoraran amb 0,133 punts. Les contestacions errònies es valoraran negativament amb una penalització de 0,044 punts per error.
  
El segon exercici es qualificarà de 0 a 5 punts. En aquest exercici es valorarà el nivell de coneixement del valencià de l'aspirant. La no-superació d'aquest exercici no impedirà la participació en el tercer ni en la llista per a la determinació de la relació d'aprovats.
  
El tercer exercici es qualificarà de 0 a 10 punts, i serà necessari obtindre, per a superar-lo, un mínim de 5 punts en el conjunt de les dues parts, de tal forma que el defecte de puntuació d'una part quedarà compensat amb l'excés de l'altra. Aquesta puntuació s'obtindrà sumant les puntuacions de les dues parts (de 0 a 10 punts cadascuna) i dividint-les per dues. En la segona part d'aquest exercici es valorarà la correcció, presentació i pulcritud en l'execució de la prova.
  
El tribunal determinarà la qualificació de cada exercici per la suma de les qualificacions dels membres assistents d'aquest, dividida pel nombre de membres. Tanmateix, per a declarar que els aspirants han superat o no els exercicis eliminatoris, el tribunal actuarà de conformitat amb el que disposa l'article 26.4 de la Llei 30/1992, de 26 de novembre.
  
Acabades les qualificacions de cada exercici, el mateix dia en què s'adopten els acords corresponents, seran exposades al tauler d'anuncis i en els altres llocs que indiquen les lleis.
  
De conformitat amb el que disposa l'article 4.5 del Decret 33/1999 del Consell de la Generalitat Valenciana, la relació d'aspirants que han superat les proves es formarà amb els que, havent realitzat tots els exercicis obligatoris, hagen superat els que tinguen caràcter eliminatori, sumant per a cadascun d'aquests les puntuacions obtingudes en tots els exercicis. Aquesta relació començarà per l'aspirant que haja obtingut d'aquesta forma la puntuació total més alta, i finalitzarà, si s'escau, quan el nombre d'inclosos en aquesta coincidisca amb el nombre de llocs convocats. Si el nombre d'aspirants indicats d'aquesta forma fóra inferior al de places convocades, les no cobertes es declararan desertes. El tribunal no podrà declarar aprovats més aspirants que el total de places a cobrir en la convocatòria (total 5).
  
El tribunal elevarà a l'alcaldia la proposta de nomenament com a funcionaris en pràctiques en favor dels aspirants aprovats. Així mateix, el tribunal queda facultat per a proposar a l'ajuntament la constitució d'una borsa per a possibles interinatges o contractacions laborals temporals, integrada per aquells aspirants que no havent sigut declarats aprovats, a judici del tribunal, hagen demostrat la seua qualificació durant el procés selectiu.
  
Deu. Presentació de documents
  
Els aspirants proposats hauran de presentar al Servei de Recursos Humans de l'ajuntament, en el termini de 20 dies naturals, comptats a partir de la publicació de la llista d'aprovats, els documents que acrediten complir les condicions per a prendre part en l'oposició, que són:
  
1. Certificat de naixement expedit pel registre civil corresponent o fotocòpia del document nacional d'identitat o passaport, que es presentarà junt amb l'original per a compulsar-lo.
  
2. Còpia autenticada o fotocòpia, que haurà d'acompanyar-se de l'original per a compulsar-lo, del títol exigit.
  
3. Certificat del Registre Central de Penats i Rebels, referit a la data d'acabament de les proves selectives.
  
4. Declaració jurada de no trobar-se sotmés a cap causa d'incapacitat.
  
5. Declaració dels serveis mèdics municipals acreditatiu de no patir cap malaltia ni defecte físic que impossibilite el normal exercici de la funció.
  
6. Declaració jurada de no haver sigut separat mitjançant expedient disciplinari del servei de qualssevol de les administracions públiques, ni trobar-se inhabilitat per a l'exercici de funcions públiques.
  
7. Declaració de l'interessat de no exercir cap lloc o activitat en el sector públic delimitat per l'article 1 de la Llei 53/1984, indicant així mateix, que no realitza activitat privada incompatible o subjecta a reconeixement d'incompatibilitat.
  
Davant la impossibilitat, degudament justificada, de presentar els documents expressats, podrà acreditar-se que es compleixen les condicions exigides en la convocatòria mitjançant qualsevol mitjà de prova admissible en dret.
  
 Els qui en el termini indicat i excepte els casos de força major, degudament acreditats, no presenten la documentació o de l'examen d'aquesta es dedueix que manquen de tots o d'algun dels requisits indicats, no podran ser nomenats funcionaris de carrera i quedaran anul·lades totes les seues actuacions, sense perjudici de la responsabilitat en què hagen incorregut per falsedat
  
Els nomenats, després de formular el jurament o la promesa a què es refereix l'article 32.c del Text Refós de la Llei de la Funció Pública Valenciana, hauran de prendre possessió, com a funcionaris en pràctiques, en el termini de 20 dies comptats a partir del següent en què siga notificat el nomenament. Si no pren possessió en el termini indicat, sense causa justificada, s'entendrà que renuncia als seus drets sobre la plaça i no obtindrà la condició de funcionari.
  
Els aspirants proposats seran nomenats per l'alcaldia funcionaris en pràctiques durant un període de tres mesos. Al final del període es farà una valoració exhaustiva de l'aptitud dels aspirants per una comissió composta per l'alcalde, el cap del Servei de Recursos Humans, el cap del respectiu servei i el regidor delegat de Recursos Humans. Realitzat l'informe per la respectiva comissió, l'alcalde procedirà al nomenament definitiu, com a funcionaris de carrera, si són considerats aptes per aquesta comissió. En cas de no ser considerats aptes, l'alcalde dictarà una resolució motivada en què posarà de manifest que l'aspirant no ha superat el període de pràctiques i que, per tant, es declara no procedent el seu nomenament com a funcionari de carrera. En aquest últim cas, serà preceptiu l'informe previ desfavorable al nomenament del tribunal, que es constituirà a aquest efecte i que podrà practicar les proves que estime necessàries per a poder fonamentar suficientment el seu informe.
  
Els declarats no aptes quedaran eliminats i no seran nomenats funcionaris de carrera.
  
Onze. Recursos
  
Contra aquestes bases i la corresponent convocatòria, actes que posen fi a la via administrativa, es podrà interposar.
  
a) Recurs de reposició, amb caràcter potestatiu, davant l'òrgan municipal que va dictar l'acte. El termini per a interposar aquest recurs serà d'un mes, comptat des del dia següent a la publicació d'aquestes bases en el Butlletí Oficial de la Província de València i Diari Oficial de la Generalitat Valenciana. Interposat el recurs, no podrà interposar-se recurs contenciós administratiu fins que aquell siga resolt expressament o s'haja produït la seua desestimació per silenci durant el transcurs d'un mes, comptat des de la data de la interposició, sense haver-se notificat la seua resolució, cas en què quedarà expedita la via contenciosa administrativa.
  
b) Recurs contenciós administratiu, directament, davant la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs és: a) de dos mesos, comptats des de la publicació d'aquestes bases en el Butlletí Oficial de la Província de València i Diari Oficial de la Generalitat Valenciana, si no s'ha interposat el potestatiu recurs de reposició; b) de dos mesos, comptats des del dia de la notificació de la resolució expressa del recurs de reposició, o c) de dos mesos, comptats a partir del transcurs d'un mes des de la interposició del recurs de reposició sense haver-se notificat la resolució expressa d'aquest.
  
c) Contra les resolucions i els actes de tràmit que no posen fi a la via administrativa, quan aquests últims decidisquen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjudici irreparable a drets i interessos legítims, els interessats podran interposar el recurs d'alçada en el termini d'un mes, davant l'òrgan superior jeràrquic del que els va dictar.
  
ANNEX
  
Temari de l'oposició per a cobrir cinc places
  
d'auxiliar administratiu.
  
Tema 1. La Constitució Espanyola de 1978. Estructura i principis fonamentals, drets i deures. La Corona. Les Corts Generals. El poder judicial. El poder executiu: govern i administració pública. El Tribunal Constitucional i la reforma de la Constitució. Organització territorial de l'Estat.
  
Tema 2. Organització de l'administració de l'estat. Organització central. Organització perifèrica. L'Estatut d'Autonomia de la Comunitat Valenciana. Competències, especial referència al règim local. La Generalitat Valenciana. Les Corts. El president de la Generalitat. El Govern Valencià o Consell.
  
Tema 3. L'administració local en la Constitució de 1978. El principi d'autonomia: significat i abast. Règim jurídic: especial referència a la Llei 7/1985, de 2 d'abril, Reguladora de les Bases de Règim Local, modificada per la Llei 11/1999, de 21 d'abril.
  
Tema 4. La submissió de l'administració al dret. L'ordenament juridicoadministratiu. Fonts. El Reglament: concepte, naturalesa i classes. Límits de la potestat reglamentària. L'acte administratiu: concepte, elements i classes. Validesa i eficàcia. Silenci administratiu: execució dels actes administratius.
  
Tema 5. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. Els subjectes. Les fases del procediment administratiu. Procediments especials, recursos administratius. Revisió d'ofici. Jurisdicció contenciosa administrativa: concepte.
  
Tema 6. Hisenda pública: principis constitucionals. Recursos de les hisendes públiques: classes i elements. Gestió. Recaptació i inspecció de tributs. Òrgans de l'administració tributària de l'estat i de la Generalitat Valenciana.
  
Tema 7. L'ordenament comunitari: funció i caràcter. Tractats i drets derivats. Dret comunitari i dret dels països membres. Dret comunitari i comunitats autònomes. Origen, evolució i institucions de les comunitats europees. Especial referència a l'Acta Única Europea i al Tractat de Maastrich.
  
Tema 8. Les entitats locals: classes i potestats. El municipi: organització i competència. La província: organització i competències. Les mancomunitats i altres entitats locals. Règims locals: el consell obert.
  
Tema 9. El municipi. El terme municipal. La població. L'empadronament. Organització: òrgans necessaris i complementaris.
  
Tema 10. Règim de funcionament dels òrgans de govern del municipi. Règim de sessions. Informació i participació ciutadana.
  
Tema 11. Potestat reglamentària. Les ordenances municipals: concepte i classes. El reglamento orgànic municipal. Els bans de l'alcaldia. Potestat sancionadora. Procediment sancionador.
  
Tema 12. Principis generals de la contractació administrativa local. Règim jurídic dels béns de domini públic i dels béns patrimonials. Béns. Serveis públics locals: formes de gestió. El plantejament urbanístic.
  
Tema 13. Règim jurídic del personal al servei de l'administració local. Els funcionaris de les entitats locals. Els grups de funcionaris. Drets i deures dels funcionaris d'administració local. Retribucions. Règim disciplinari. Personal laboral.
  
Tema 14. Recursos de les hisendes locals: enumeració i concepte. Principis generals. Imposició d'ordenació de tributs locals. Ordenances fiscals: contingut i aprovació.
  
Tema 15. El pressupost municipal: contingut, aprovació, execució i liquidació. Modificacions de crèdit. Fases del procés de la despesa pública locals. Ordenació del pagament. L'estructura pressupostària.
  
Tema 16. Funcions pròpies de la subescala d'auxiliars d'administració local: atenció al públic, acollida i informació a l'administrat. Els serveis d'informació administrativa.
  
Tema 17. Introducció a la comunicació. La comunicació humana: el llenguatge com a mitjà de comunicació. Diferència entre informació i comunicació. Tipus de comunicació.
  
Tema 18. Disposicions legals sobre normalització i procediment. Principis generals de la normalització del llenguatge administratiu: ús no sexista. Ús oficial del valencià: Llei d'Ús i Ensenyament del Valencià.
  
Tema 19. Concepte de document. Anàlisi documental: documents oficials. Formació de l'expedient. Documentació de suport informàtic.
  
Tema 20. Registre de documents. Registre general: d'entrada i eixida de documents. Els assentaments de registre. Registres dels documents registrables. Repartiment i classificació de documents.
  
Tema 21. Concepte d'arxiu. Funcions de l'arxiu. Classes d'arxiu. Especial consideració de l'arxiu de gestió. Criteris d'ordenació de l'arxiu
  
Tema 22. El concepte d'informàtica. Desenvolupament històric. La informació i l'ordinador electrònic. Nocions sobre microordinadors. Elements físics. Sistema operatiu. Programes d'aplicació.
  
Tema 23. L'automatització d'oficines. Concepte i aplicacions. Sistemes físics i lògics. El tractament de textos. Arxiu i agenda electrònica. El full electrònic de càlcul. Els gràfics d'oficina. El correu electrònic.
  
Tema 24. Història, cultura, geografia i economia de la Comunitat Valenciana.
  
Tema 25. Història, cultura, geografia i economia de la ciutat de Gandia i de la comarca de la Safor.